贈霍山人
作者：釋道潜
朝代：宋

paragraphs: 先生少年喜武事，三略六韜曾徧閱。
胸中雲夢吞八九，氣勝萬夫真勇决。
防邊伊昔從都護，欲取功名繼前烈。
臂弓腰箭事戎裝，遠出砂場恣游獵。
擒狐射雁狂且逸，不覺歸途迷夜雪。
敗官遭譴失所志，回首飄然辭魏闕。
挾持妙術當生涯，放浪江湖閑歲月。
尋常得錢即沽酒，笑與妻奴同飲啜。
樂天知命了無憂，奕奕紅顔浮兩頰。
春風浩蕩魯城邊，稠花亂蕊爭紛妍。
方將與君共携手，騁懷游目相回旋。
興來別我汶陽去，黄鵠一舉難留連。
村橋野店醉斜日，路人誰識地行仙。